Et projekt om at købe en ny færge, der skal sejle mellem Læsø og Frederikshavn, er gået i stå.

På Læsø er beboerne, turisterne og erhvervslivet endt som en lus i mellem to negle, efter en strid om en ny færge til ruten mellem Læsø og Frederikshavn er gået i hårdknude. Færgen Margrete-Læsø, der har sejlet på ruten siden 1997, er med sin kapacitet på 76 personbiler og 189 passagerer ikke længere stor nok til at opfylde de krav, der er for at fragte alle til og fra Læsø. - Erhvervslivet står og råber efter en ny færge. Turisterne råber en ny færge, og først og fremmest læsø-borgerne efterspørger en ny færge, siger Peter-Christian Pedersen, formand for Læsø Turist- & og Erhvervsforening. Projektet er to år undervejs Det er mere end to år siden, at politikerne indledte projektet med at få en ny færge, men uenighed om hvilken model, man skal have, betyder, at projektet er sejlet i dødvande. - Vi spilder for meget tid på det her, og det er min holdning, at man skal få taget en beslutning nu, i stedet for at det ender ud i en kappestrid, siger Peter-Christian Pedersen. Et flertal i Læsøfærgens bestyrelsen pegede uden om formanden, Tobias Birch Johansen (V), der også er øens viceborgmester. Her blev det besluttet, at man skulle forfølge idéen om at købe en single-enderfærge med plads til 140 biler og 600 passagerer. - Det, som flertallet i færgens bestyrelse satser på, er selvfølgelig at have så mange afgange som muligt til og fra Læsø, så vi ikke føler os isoleret, siger Karsten Nielsen (DF), borgmester i Læsø Kommune, som stemte for single-enderfærgen i færgens bestyrelse. Satser på mere kapacitet og færre afgange I kommunalbestyrelsen mangler borgmesteren dog et flertal. Her sidder Venstre med Tobias Birch Johansen spidsen med flertallet. Han vil i stedet købe en dobbelt-enderfærge, der har plads til 188 biler og 759 passagerer. - Folk vil rejse midt på dagen, så det er der, vi skal have kapaciteten. Det nytter ikke noget, at vi sejler otte gange fra fire om morgenen til to om natten, for det er stadig midt på dagen, folk vil rejse. Jeg går ind for en stor kapacitet, der hvor folk vil rejse, siger Tobias Birch Johansen. Uenigheden betyder, at beslutningen om en ny færge endnu ikke er kommet videre. - Jeg er interesseret i en løsning, som vi kan få på banen nu og her. Det skal være en rigtig løsning for Læsø både med hensyn til fremtidssikring og driftsøkonomi. Om det bliver med to eller tre ender, det er jeg ligeglad med, siger Peter-Christian Pedersen. - Der er ikke kommet noget ud af det endnu, andet end at vi sigter på en fremlæggelse af en business-case for single-enderprojektet på et møde i augst, siger Karsten Nielsen (DF), borgmester i Læsø Kommune. Men kan du med dit flertal i færgebestyrelsen også få et flertal i kommunalbestyrelsen? - Det er jo så spørgsmålet, siger Karsten Nielsen. Hvornår træffer i beslutningen? - Det håber jeg, vi gør hurtigst muligt, men det er endnu ikke lykkedes at blive enige om noget. Nyt flertal i kommunalbestyrelsen Meget tyder dog på, at borgmesteren nu får sit flertal. Der er nemlig sket en udskiftning i kommunalbestyrelsen hos Læsø Listen, og dermed ændrer flertallet sig sandsynligvis. For nyligt samlede der sig et flertal for helt at nedlægge færgeselskabet og gøre det kommunalt fra nytår. Det har fået Tobias Birch Johansen til at trække sig. - Jeg har haft mit flertal i kommunalbestyrelsen blandt ejerne i hele perioden, men vi har lidt sygemeldinger og lidt udskiftninger, der betyder, at man nu vil noget andet, siger Tobias Birch Johansen.